Forældre kan nu få børns identitet slettet fra udskældte trivelsmålinger

Undervisningsminister Merete Riisager(LA) åbner nu for at forældre kan få anonymiseret børns data i trivelsmålinger fra 2015-2017.

Selvom forældre fik at vide, at folkeskolens trivselsundersøgelse er anonym, så har ministeriet alligevel gemt svarene sammen med CPR-numre i tre årlige målinger fra 2015 til 2017.

Læs også: Følsomme persondata fra trivselsmåling i folkeskolen gemt ulovligt

Men nu skal det være muligt for forældre at få fjernet sine børns identitet i de tre målinger. Det skriver undervisningsminister Merete Riisager(LA) i en cirkulæreskrivelse, som er offentliggjort i dag.

Ifølge loven har Styrelsen for IT og Læring indtil nu ikke haft mulighed for at imødekomme forældre, der ønsker at få deres børns trivselsbesvarelser fra tidligere gennemførte målinger slettet.

Anmod om anonymitet

Dele af vejledningsmaterialet for undersøgelsen har fejlagtigt lovet forældre og børn, at besvarelserne var anonyme. Derfor har undervisningsministeren nu besluttet at give mulighed for, at forældre kan bede om at få børnenes data anonymiseret.

»Det er vigtigt for mig, at vi som myndigheder værner om borgernes data. Det er mit ansvar som minister, at der er tryghed og tillid, når vi indsamler oplysninger om elever. Derfor giver vi nu mulighed for, at forældre kan anmode om anonymitet for deres børn i trivselsmålingerne,« siger undervisningsminister Merete Riisager i en pressemeddelelse.

Ministeriet forventer at opsætte et system inden udgangen af april, som forældre kan bruge til at anmode om denne anonymisering. Muligheden for at bede om at få fjernet barnets identitet fra trivselsdatabasen består frem til 3. august.

»Ifølge folkeskoleloven er det ikke muligt at slette de indsamlede data. Det skyldes blandt andet, at målingerne er gennemført lovligt, uanset at dele af vejledningsmaterialet har været upræcist. Undervisningsministeriet vurderer dog, at det ud fra dataetiske principper er muligt at give forældrene en tidsafgrænset mulighed for at anmode om at få data fra målingerne anonymiseret,« skriver Undervisningsministeriet i pressemeddelelsen.

Senest har Styrelsen for Læring og IT givet mulighed for at undersøgelsen fremadrettet kan besvares anonymt, også i den forstand af ordet, som benyttes i persondataloven. Det sker ved hjælp af et papirskema.